M. Urbáni, poslanec: (2009-04-29):
Výbor pre európske záležitosti predkladá Národnej rade v súlade s § 58 ods. 3 písm. e) rokovacieho poriadku každoročne správy o svojej činnosti za uplynulý rok. Správa o činnosti výboru za rok 2008 obsahuje informácie o prerokovaných návrhoch právne záväzných aktov a iných aktov európskych spoločenstiev a Európskej únie o počte schválených stanovísk Slovenskej republike. Výbor, len pre vašu informáciu, prerokoval 330 právne záväzných aktov Európskeho  spoločenstva a Európskej únie, 549 návrhov stanovísk Slovenskej republiky podal k návrhom, o ktorých sa rokovalo v európskych orgánoch. Výbor počas roku 2008 aktívne uplatňoval kontrolné právomoci voči vláde Slovenskej republiky v súlade s ústavným zákonom č. 397/2004 Z. z. o spolupráci vlády Slovenskej republiky a Národnej rady. Podľa možností sa snažil zasadať tak, aby mal príslušný minister vždy pred rokovaním v Bruseli výborom schválený mandát. Okrem toho aktívnejšie ako po minulé roky využil oprávnenie dané rokovacím poriadkom a požiadal o vyjadrenie k prioritným legislatívnym návrhom vecné príslušné výbory Národnej rady. Správa ďalej stručne informuje o najvýznamnejších legislatívnych návrhoch, súvisiacich témach, ktorým sa výbor venoval na svojich schôdzach za posledný rok, pričom tieto sú zoradené podľa jednotlivých politík Európskej únie. Okrem toho informuje o aktivitách výboru v rámci COSAC-u, kde sa zapojil do dvoch testov kontroly súladu legislatívnych návrhov predložených Európskou komisiou s princípom subsidiarity. Samotná správa obsahuje dve prílohy. Jednou z nich je informácia o politickej stratégii Európskej komisie na rok 2009 a obsahom druhej sú informácie o stave čerpania prostriedkov z fondov Európskej únie k 28. februáru roku 2009. Dovoľte mi informovať vás, že Slovenská republika čerpala k 31. 3. 2009 zo záväzkov I. programového obdobia 2004 až 2006 za všetky programové dokumenty prostriedky vo výške 1,075 mld. eur z celkového záväzku 1,169 mld., čo predstavuje čerpanie 98,42 %. Len pre porovnanie poviem, vzhľadom na posun termínu oprávnenosti výdavkov pre konečných prijímateľov a príjemcov pomoci Európskou komisiou z 31. 12. 2008 na 30. 6. 2009 sa zvýšila možnosť Slovenskej republiky maximálne vyčerpať uvedené prostriedky. Chvalabohu, môžem vás informovať, že sa tak aj stalo. A vám dám poslednú informáciu zo 17. 4. 2009, tak čerpanie je na úrovni 99,57 % a nárast je od posledného čísla, ktoré som čítal, o 0,15 %. Len pre informáciu poviem, aby niekto si nemyslel, že to je výsledkom predchádzajúcich období a predchádzajúcej vlády, k 31. 12. 2005 bolo čerpanie na úrovni 11 %, k 31. 12. 2006 bolo čerpanie týchto prostriedkov na úrovni 35 %. Čiže prebrali sme vlastne čerpanie na úrovni menej ako 30 %. A k 31. 12. 2007 bolo čerpanie na úrovni 63,69 %. Pre toto fantastické číslo, že nám chýba pár desatín k stovke, je vynikajúca správa pre Slovensko. A treba všetkým poďakovať, ktorí sa na tom zúčastňovali. Dovoľte mi tiež uviesť informáciu o aktuálnom stave zverejňovania výziev programového obdobia 2007 až 2013 na predkladanie žiadostí o nenávratný finančný prostriedok k 16. 4. 2009. Celkovo bolo vyhlásených 100 výziev v sume 3,350 400 mld. eur. Ďalej, za štrukturálne fondy a Kohézny fond na toto obdobie 2007 až 2013 bolo predložených celkom 65 súhrnných žiadostí o platbu. Z toho bolo schválených 59 súhrnných žiadostí o platbu v celkovej sume 40,44 mil. eur, čo je 1,339 mld. korún približne. Je to čerpanie na veľmi nízkej úrovni. Je potrebné povedať, že toto čerpanie záväzku 2007 zníženého o zálohovú platbu v rámci štrukturálnych fondov a Kohézneho fondu (okrem cieľa 3 – operačného programu Európska územná spolupráca Slovenskej republiky a Českej republiky, ďalej, operačného programu Interact II a operačného programu Rybné hospodárstvo) za II. obdobie predstavuje 10,52 %. Ja pevne verím, ako som čítal, a preto som čítal naschvál aj tie čísla z predchádzajúcich období, že tieto čísla sa postupne budú zvyšovať. Je meškanie. Meškanie bolo spôsobené  tým, že pri nástupe tejto vlády, keď sme nastúpili do vlády, bolo treba na základe pripomienok Európskej komisie k jednotlivým programom spraviť vlastne nové programy. Pretiahlo sa to na niekoľko mesiacov. A preto to meškanie je aj objektívne odôvodnené. Ale nič to nezmenšuje na tom, že všetky ministerstvá, ktoré pracujú na týchto európskych fondoch, by mali zakcelerovať svoju prácu, aby tie fondy na Slovensko prišli, pretože sú pre Slovensko veľmi potrebné. Ďakujem vám za pozornosť, pani poslankyne, páni poslanci. Toľko k predloženej správe môj komentár. Ďakujem. (Potlesk.)